På Borup Privatskole har vi en række skrevne og uskrevne regler. Skolen forventer, at eleverne, ud over at efterleve de skrevne regler udviser ordentlig opførsel og respekterer andre.

Overtrædelse af skolens regler eller mangel på ordentlig opførsel medfører konsekvenser.

Der kan være tale om samtaler, særlige skærpede regler, møder med forældre mm.

På Borup Privatskole lægger vi vægt på samarbejdet, og første instans ved regelbrug og uhensigtsmæssig opførsel er altid dialog. I første omgang mellem eleven og læreren dernæst mellem forældrene og læreren.

Såfremt dialogen ikke resulterer i forbedringer, vil der være mere yderliggående konsekvenser.

Konsekvenser kan variere. Dels tages der hensyn til elevens alder, dels tages der hensyn til, om der er andre omstændigheder, der kræver særlige hensyn eller handleplaner. Konsekvensen varierer også, alt efter hvor alvorlig skolen skønner, regelbruddet og opførslen er.

Skolelederen kan indkalde eleven eller eleven og forældrene til samtale om den uhensigtsmæssige adfærd. Her vil skolelederen altid informere hjemmet om videre konsekvenser, i tilfælde af at den uhensigtsmæssige adfærd ikke stopper.

Yderligere konsekvens kan være hjemsendelse. Eleven hjemsendes hvis han eller hun, efter gentagne irettesættelser og møde med lærere og/eller ledelse, fortsætter med regelbrud.

Forud for hjemsendelse vil der som udgangspunkt være en dialog med klasselæreren og/eller skolelederen om problematikken. Dette vil dog ikke være gældende, hvis regelbruddet er så alvorligt, at skolen skønner, at der skal en akut hjemsendelse til. Det kan være, hvis det skønnes nødvendigt af hensyn til øvrige elever og ansattes tarv.

Skolelederen kan hjemsende en elev i op til 3 dage. Forældrene orienteres altid i umiddelbar forlængelse af, eller op til en hjemsendelse.

En elev kan hjemsendes uden forudgående advarsel, for eksempel hvis eleven bruger vold overfor voksne eller børn på skolen eller har en provokerende adfærd.

Ved gentagen hjemsendelser kan perioden forlænges i op til en uge.

Permanent bortvisning af elever kan forekomme ved gentagne regelbrud eller uacceptabel adfærd, hvis der er tale om kriminelle handlinger, eller hvis elev eller forældre optræder truende og/eller voldsomme.

Hvis skolen træffer beslutning om bortvisning, vil både eleven og familien blive inviteret til dialog om bortvisningen.

Det er vigtigt, at familien ved et møde på skolen forklares grunden til bortvisningen. Skolen skal tilstræbe, at eleven får sagt farvel til skolen og kammeraterne på en ordentlig måde.

Når elever ophører, uanset årsag, udmeldes de af elevintra og forældreintra pr. den dag de stopper. Ved bortvisning betales skolepenge for den indeværende måned.

Bestyrelsen informeres løbende ved særlige udfordringer omkring elever, hvor bortvisning kan blive en konsekvens, men den endelige beslutning ligger hos skolelederen i samråd med klasselæreren.

Vedtaget i bestyrelsen 21.11.2019